Luxembourg vingeklipper storhertugen
Storhertug Henri har gjort det klart at han av samvittighetsgrunner ikke kan sette sitt pennestrøk på en ny lov om aktiv dødshjelp. Lovforslaget blir etter alt å dømme vedtatt i nasjonalforsamlingen den 18. desember. Som i flere andre vestlige monarkier er det lite mer enn en formalitet, men likevel nødvendig, at monarken godkjenner alle lovvedtak. For å få sitt lovforslag igjennom, har de folkevalgte i Luxembourg nå fjernet dette hinderet. 59 av de i alt 60 representantene i nasjonalforsamlingen stemte for endringen i grunnloven, mens den siste representanten unnlot å avgi stemme. Fra nå av skal storhertugen «kunngjøre», og ikke «godkjenne», nye lover. Justisminister Luc Frieden understreker at grunnlovsendringen innebærer at storhertug Henri kan bli sittende på tronen, samtidig som landet holder demokratiets grunnleggende spilleregler i hevd. Den nye loven åpner for aktiv dødshjelp i tilfeller hvor minst to leger har gitt sitt klarsignal til dette. (©NTB)
Nasjonalforsamlingen i Luxembourg har fratatt storhertug Henri retten til å stanse ny lovgiving.